El tram de la C-66 entre Serinyà i Cornellà del Terri, coneguda com a variant de Banyoles, passarà a ser de 2+1 amb la construcció d'un carril addicional que s'anirà alternant en un i altre sentit per permetre avançaments més segurs. La Generalitat preveu destinar-hi més de 8 milions d'euros amb una "obra exemplar" que millori la seguretat i posi al dia aquesta via construïda els anys 90. Entre les actuacions, hi ha la construcció d'un separador central per evitar xocs frontals (en els darrers anys hi ha hagut accidents mortals per aquest motiu) i s'allargaran els trams d'incorporacions i sortides amb les carreteres secundàries, on també es construiran sis rotondes als enllaços que hi ha actualment. Aquesta obra, que es preveu licitar a finals d'any, és compatible amb el reclamat desdoblament que, per motius econòmics, encara no té calendari.

Summary: La Generalitat invertirà més de 8 MEUR en construir un carril addicional a la variant de Banyoles i millorar els enllaços


Una persona ha mort aquest dilluns a causa d'un incendi en un xalet unifamiliar de Sitges (Garraf). Els Bombers han estat alertats dels fets a les 17.48 h. El foc ha tingut lloc en una casa del carrer Mare de Déu de Montserrat, paral·lel al Passeig Marítim. Fins al lloc dels fets s’han traslladat sis dotacions dels Bombers, que han pogut accedir a l’habitatge i sufocar les flames. A les 18.25 h el foc s’ha donat per controlat. Tot i que en un primer moment s’ha pensat que no hi havia ningú a la casa, en accedir a l’interior s’ha trobat el cos sense vida d’un home a la sala d'estar. L’incendi ha afectat la primera planta de l’habitatge, i la resta ha quedat afectada per fum i temperatura. Un cop revisada l’estructura de l’immoble i descartada l’afectació estructural, els Bombers s’han retirat del sinistre. La policia judicial del cos dels Mossos d’Esquadra ha obert diligències per esbrinar l’origen del foc i les causes de la mort de la víctima.

Summary: Mor una persona en un incendi a un xalet de Sitges


El Ple de la Diputació de Lleida ha aprovat una moció per rebutjar "qualsevol lliurament" a les institucions aragoneses de les obres conservades al Museu de Lleida, entre les quals les 44 peces originàries del monestir de Sixena però també l'art de les parròquies de la Franja, "aprofitant la situació d'excepcionalitat política generat per l'aplicació de l'article 155". El text també demana al ministre Méndez de Vigo que "no prengui cap decisió al respecte "abans de la restitució del Govern legítim de Catalunya". La moció s'ha aprovat amb els vots del PDeCAT, ERC, CUP i també dels diputats del PSC, mentre el diputat d'UA no ha participat a la votació. D'altra banda, el Ple ha donat llum verda al pressupost de la institució per al 2018, que ascendeix a 129,3 MEUR, un 5,17% més que l'actual. l'equip de govern del PDeCAT ha comptat amb el suport del PSC i UA i les abstencions d'ERC i PP per tirar endavant els comptes. La resta de grups (Cs i la CUP) s'hi ha pronunciat en contra. El Ple de la Diputació de Lleida ha manifestat el seu suport al Museu de Lleida, Diocesà i Comarcal en la seva tasca "de conservació, estudi, divulgació i, molt especialment, en la defensa de la col·lecció i de la unitat de l'art". Així mateix, ha rebutjat que el ministre Íñigo Mendez de Vigo, exercint provisionalment com a titular del Departament de Cultura, pugui utilitzar l'aplicació de l'article 155 per lliurar a l'Aragó l'art dipositat al museu lleidatà, en concret les 44 peces originàries del monestir de Sixena però també les 113 obres procedents de parròquies de la Franja de Ponent.  La moció, presentada conjuntament pel PDeCAT, ERC, CUP, PSC i Unitat d'Aran, també demana a Méndez de Vigo que "no es prengui cap decisió al respecte -d'aquestes 157 obres d'art en litigi- abans de la restitució del govern legítim de la Generalitat", i rebutja que el Ministeri d'Educació, Cultura i Esports "prohibís" a la Generalitat recórrer el requeriment del jutjat de primera instància número 1 d'Osca que insta Méndez de Vigo a fer efectiva l'entrega de les 44 peces artístiques del monestir de Sixena. La diputada del PP, Dolors López, ha expressat el compromís dels populars lleidatans amb la defensa de la unitat de la col·lecció del Museu de Lleida, mentre no hi hagi una sentència ferma en relació amb l'art de Sixena. Per la seva banda, la representant de Ciutadans ha votat en contra de tots els punts de la moció.  El president de la Diputació de Lleida, Joan Reñé, ha posat en valor la tasca duta a terme per la institució, al costat del Departament de Cultura, a través dels respectius serveis jurídics, en la defensa de la unitat de la col·lecció del Museu de Lleida. Reñé ha criticat que l'aplicació del 155 hagi portat a l'actual situació en què el ministre de Cultura pugui exercir l'entrega de les obres i ha reclamat a Méndez de Vigo que abans de prendre qualsevol decisió al respecte "s'informi bé d'una realitat que li és llunyana" perquè les peces del monestir de Sixena "van ser adquirides legalment" per la Generalitat, formen part de la unitat de la col·lecció del Museu de Lleida i, a la vegada, "estan protegides per la Llei de patrimoni català".  Reñé també ha recordat que el Consorci del Museu de Lleida, Diocesà i Comarcal va acordar unànimement el 2016 emprendre des de l'ens "totes les accions jurídiques i legals per protegir la unitat de la col·lecció". El president de la Diputació ha remarcat que aquest acord interpel·la a tots els membres del Consorci (Departament de Cultura, Diputació, Paeria, Bisbat de Lleida i Consell Comarcal del Segrià) i, per tant, ha demanat a Méndez de Vigo que com a persona que ostenta provisionalment –en aplicació de l'article 155- la presidència del Consorci i la conselleria de Cultura "atengui les lleis catalanes i l'acord del 2016".  Malgrat donar suport al conjunt de la moció, el portaveu del PSC, Enric Colom, ha afirmat que "el 155 no és la culpa de tot, ni la salvetat de tot i molt menys l'aprofitament d'alguna cosa" i ha reclamat que l'aplicació d'aquest article no s'hauria d'utilitzar per resoldre el cas de Sixena, que, segons Colom "s'hauria de resoldre per la via política i no per la via jurídica". El portaveu socialista ha parlat de "l'ex-president i dels ex-consellers" per referir-se al als membres del "Govern legítim" a què fa referència un dels punts de la moció, tot i votar-hi a favor.             El Ple exigeix l'alliberament "immediat" dels "presos polítics" D'altra banda, el Ple de la diputació lleidatana ha avalat, amb els vots del PDeCAT, ERC i la CUP, la moció presentada conjuntament per aquestes tres formacions exigint "l'immediat alliberament de tots els presos polítics, que ho són malgrat haver actuat de manera pacífica, democràtica i sota mandat del poble català expressat al Parlament". El text aprovat també expressa el suport de la institució al "Govern legítim de la Generalitat" i reclama a les instàncies fiscals i judicials, "d'acord amb el dret", la retirada de "tots els càrrecs contra el president i els membres el Govern legítim de Catalunya, contra els membres de la Mesa del Parlament, contra els presidents de l'ANC i Òmnium, així com altres càrrecs polítics que han actuat en tot moment d'acord amb el principi democràtic". Des del PP i Cs han negat l'existència de "presos polítics" a l'estat espanyol, argument que han utilitzat per justificar els seus vots contraris al text. Per contra, no ha prosperat la moció presentada pel PSC i UA sol·licitant l'aplicació d'una solució, "amb tot el respecte a l'Administració de Justícia i a la independència del poder judicial", que "permeti la sortida de la presó del vicepresident i de set consellers de l'anterior Govern, així  com dels màxims responsables de l'ANC i Òmnium Cultural". La proposta només ha rebut el suport dels representants socialistes, mentre la resta de grups hi ha votat en contra.      Reñé rebutja retirar el retrat de Carles Puigdemont del saló de plens La diputada popular Dolors López ha demanat la retirada del retrat de Carles Puigdemont del saló de plens, donat que "ha estat destituït i ja no és el president de la Generalitat", petició a la qual el president Joan Reñé ha respost que es faria, "en tot cas, quan el país tingui un elegit democràticament a les urnes, canviarem la foto com hem fet sempre". Durant la sessió, els diputats republicans han delegat cartells reclamant l'alliberament dels "presos polítics" i en defensa de la unitat de la col·lecció del Museu de Lleida. Així mateix, tots els representants del PDeCAT i d'ERC han assistit al Ple amb un llaç groc penjat en les seves vestimentes.  Llum verda al pressupost 2018, amb els vots del PDeCAT, PSC i UA i les abstencions d'ERC i PP El Ple de la Diputació de Lleida, corresponent al mes de novembre, també ha servit per donar llum verda al pressupost de la institució per al 2018 plantejat per l'equip de govern del PDeCAT i que ha sumat el suport del PSC i UA, a més de les abstencions d'ERC i PP, mentre Cs i la CUP l'han rebutjat. Els comptes de la institució, que també inclouen els organismes autònoms i aportacions a consorcis, ascendeixen a 129,3 milions d'euros, un 5,17% més que els de l'actual exercici. Joan Reñé ha qualificat el pressupost de "municipalista", "socialment compromès" i "econòmicament dinàmic" i ha remarcat que es tracta "del més ben dotat en volum" de la història de la institució. Més de 50 milions d'euros, és a dir més del 40% del total del pressupost, aniran a parar de forma directa -a través de plans o línies de suport- als ajuntaments del territori perquè puguin dur a terme actuacions o garantir diferents serveis als respectius municipis.  L'increment ve donat especialment per l'increment d'ingressos provinents a les aportacions del Feder, a la contractació del crèdit per desplegar el Pla extraordinari de reforç municipal 2017-2018 –amb una dotació de més de 10 milions d'euros per l'any vinent- i també a l'augment dels recursos corresponents a la participació de la diputació lleidatana en els impostos de l'Estat.  Un 14% més de recursos per als organismes autònoms El projecte de pressupostos preveu incrementar l'any vinent un 14% l'aportació als organismes autònoms de la Diputació de Lleida perquè puguin disposar de més recursos per al seu funcionament i oferir més serveis. Així, l'Institut d'Estudis Ilerdencs (IEI) rebrà 6,8 milions d'euros; l'Organisme Autònom de Gestió i Recaptació de Tributs Locals (OAGRTL), 6,3 milions d'euros; el Patronat de Promoció Econòmica, 2,3 milions, mentre al Patronat de Turisme es destinaran 4,4 milions d'euros. Més de 17 MEUR en salut pública  En l'àmbit de la salut pública, el pressupost preveu destinar 17,7 milions d'euros en equipaments, programes de salut, consultoris mèdics i actuacions als hospitals lleidatans, entre altres actuacions. L'aportació en l'àmbit social serà de 7,7 milions d'euros en programes propis i amb col·laboració amb els ajuntaments i consells comarcals i en ajuts a entitats del territori.  Pel que fa a carreteres, els comptes hi consignen 2,5 milions d'euros -uns 500.000 euros més que enguany, però a aquesta xifra s'hi haurà de sumar el romanent de tresoreria que s'obtingui un cop es liquidin els comptes del 2017, fet que permetrà que les actuacions en carreteres l'any vinent superin els 10 milions d'euros. A noves tecnologies s'hi destinen 4,9 milions d'euros, per tal de seguir amb l'aposta d'implementar l'administració electrònica.  Altrament, els comptes destinen 3,8 milions d'euros a llars d'infants i als serveis de menjadors i transport escolar; al Pla d'arrendaments i subministraments locals, 1,8 milions; al Pla de Finançament d'inversions per a la millora de la gestió de l'aigua d'ús públic, 1,8 milions d'euros; al Pla d'ajuts a manteniment de camins, 1,4 milions; als convenis d'assistència financera i de servei de SAT amb els consells comarcals, 2,2 milions, així com la previsió d'un nou Pla PUOSC en conveni amb la Generalitat de Catalunya, 1 milió d'euros més, entre altres. La partida del personal es veurà incrementada un 6,47%, per tal de poder cobrir mitjançant la contractació aquelles places que han quedat vacants de treballadors que han causat baixa en els darrers anys, per l'increment de l'1,5% en les retribucions del personal i per la creació de noves places de personal que s'encarregarà de la gestió dels plans Feder i dels Projectes d'especialització i competitivitat territorial (PECT). La institució preveu tancar el 2018 amb una ràtio de deute del 53% Segons ha explicat la vicepresidenta Rosa Maria Perelló, amb aquests comptes la voluntat és mantenir el nivell d'endeutament de la Diputació de Lleida i tancar el 2018 amb una ràtio de deute sobre els recursos ordinaris liquidables de prop del 53%. En aquest sentit, ha destacat amb el Pla d'amortització del deute posat en marxa el 2011 s'ha aconseguit reduir en aquests anys a la meitat el deute de la institució, tot i les operacions de crèdit i de tresoreria que s'han dut a terme per tal de poder implementar actuacions com ara el Pla extraordinari de suport al món local 2017-2018.  Increment del 2% dels sous dels membres electes de la diputació lleidatana En un altre àmbit, el Ple ha aprovat la definició de l'estructura dels òrgans directius així com la plantilla de personal de la Diputació de Lleida i dels seus organismes autònoms, després d'una sentència que va anul·lar quatre càrrecs directius de la institució. Així mateix, el Ple ha donat llum verda a incrementar un 2% les retribucions dels membres electes de la diputació lleidatana, punt que ha estat rebutjat per la CUP i Cs.

Summary: El Ple de la Diputació de Lleida rebutja que s'aprofiti el 155 per lliurar a Aragó les obres de Sixena amb els vots del PSC


Les entitats cíviques i les associacions municipals destaquen la crida "pacífica" de la ciutadania perquè l'Estat deixi d'utilitzar la justícia per "criminalitzar l'independentisme" ACN Barcelona.-"Avui estem molt contents". Amb aquesta satisfacció s'ha expressat la presidenta de l'Assemblea Nacional Catalana (ANC), Elisenda Paluzié, sobre la manifestació d'aquest diumenge –la primera d'aquesta magnitud des que va assumir el càrrec-, convocada per la plataforma Espai Democràcia i Convivència, de la que l'entitat n'és impulsora. L'economista ha remarcat el fet que "entitats de tota mena, comparteixin o no comparteixin el projecte independentista estiguin aquí per dir prou a la repressió política, prou als presos polítics que tornin els exiliats", ha assenyalat. També ha elogiat aquesta "transversalitat" el vicepresident d'Òmnium, Marcel Mauri, qui ha apuntat que des de Catalunya es demana a l'Estat que "posi seny" i "cessi amb aquesta actitud i repressió que fa masses mesos que dura". Mauri ha recordat que aquest dilluns farà sis mesos des de l'ingrés a presó de Jordi Cuixart i Jordi Sànchez. Per la seva banda, el president de l'Associació Catalana de Municipis (ACM) i alcalde de Sallent, David Saldoni, ha dit que avui "és un dia bonic i trist", per la gran repercussió de la marxa però també perquè recorda que hi ha nou persones a la presó i set més es troben forçosament fora de Catalunya. "Viure això és un motiu de tristesa", ha assenyalat el també alcalde de Sallent, localitat natal de la 'cupaire' Anna Gabriel, que es troba actualment a Suïssa. "Però avui el poble de Catalunya ho ha transformat en força i coratge", ha afegit.  Des de l'Associació de Municipis per la Independència (AMI), s'ha explicat un dels motius de la convocatòria: "Som aquí per demanar que es faci política", ha declarat el president de l'entitat, Josep Maria Cervera. El també batlle de El Port de la Selva ha  denunciat la "justícia arbitrària" que practica l'Estat. "Tenim empresonaments injustos i exilis necessaris", afirma. "I som aquí per demanar de forma cívica i pacífica que els volem tots a casa", ha conclòs.

Summary: ANC, Òmnium, AMI i AMC elogien la pluralitat de la manifestació convocada per Espai Democràcia i Convivència


El líder d'Izquierda Unida (IU), Alberto Garzón, ha afirmat que "no tiren la tovallola" i ha assegurat que "cal esgotar fins l'últim minut" la possibilitat de desbloquejar la investidura. Garzón ha instat el PSOE a "construir la voluntat en les hores que queden" de pactar amb la formació lila. Tanmateix, el líder d'IU ha dit que ara mateix és "pessimista" i no ha transmès el seu sentit de vot al rei Felip VI perquè "ni tan sols està clar que hi hagi investidura". Sobre la proposta d'Albert Rivera d'abstenció conjunta de Cs i PP, Garzón l'ha considerat "paradoxal i contradictòria" i ha avisat Sánchez que "s'estarà equivocant" si mira cap a la seva dreta. En aquest sentit, el líder d'IU ha recordat que els militants socialistes cridaven 'amb Rivera, no' la nit electoral. En cas que PP i Cs s'acabin abstenint, Garzón no ha volgut avançar quin seria el sentit del seu vot. Preguntat per la possibilitat que hi hagi diversos sentits de vot a Unides Podem, ja que Galícia En Comú ha afirmat que s'abstindrà encara que PP i Cs també ho facin, Garzón ha dit que IU haurà de discutir internament què decideixen votar.

Summary: IU avisa Sánchez que "s'equivocarà" si aposta per l'abstenció de la dreta i li demana "voluntat" per pactar amb Podem


Agents de la policia local d'Amposta van detenir aquest dimecres a la tarda un veí de Deltebre com a presumpte autor d'un robatori amb força a l'interior d'un cotxe estacionat al carrer Tarragona. Segons va revelar el mateix cos policial, la detenció es va produir gràcies a la col·laboració ciutadana. L'home, segons han afegit, és un multireincident, amb diversos antecedents per fets similars. Està previst que passi a disposició del jutjat de guàrdia d'Amposta un cop els agents finalitzin les diligències policials.

Summary: Detingut a Amposta un multireincident pel robatori amb força a l'interior d'un cotxe


L'Hospital Sant Bernabé de Berga ha informat que, aquest dilluns, ja hi ha 14 ingressats al centre de referència del Berguedà per coronavirus. Entre ells, un professional sanitari. A banda, hi ha 15 sanitaris més que també han donat positiu, però tots ells són casos lleus i, per això, es recuperen a casa, des d'on se'ls fa seguiment domiciliari. Fins ara, dues persones han mort per culpa de la covid-19 a la comarca del Berguedà.

Summary: 14 ingressats a l'hospital Sant Bernabé de Berga per coronavirus, un d'ells professional sanitari


Salvadó es posa a disposició per comparèixer al Parlament per aclarir els dubtes que s’hagin generat ACN Barcelona.-El Govern es posa a disposició de l’Agència Catalana de Protecció de Dades (apdcat.cat) per sotmetre’s, a petició pròpia, a una auditoria de la gestió i ús de les dades de caràcter fiscal. Així ho ha comunicat a través d’un comunicat el Departament de la Vicepresidència, Economia i Hisenda. A més el secretari d’Hisenda de la Generalitat, Lluís Salvadó, s’ha posat a disposició per comparèixer amb caràcter d’urgència al Parlament per “aclarir tots els dubtes que s’hagin pogut generar”. El fins ara senador d’ERC Santi Vidal va afirmar que el Govern havia obtingut totes les dades fiscals dels catalans de manera il·legal. En el comunicat, el Departament assegura que és “absolutament fals” i afegeix que l’executiu només disposa de les dades fiscals relacionades amb els tributs que gestiona i que les ha obtingut legalment. El departament de la Vicepresidència, Economia i Hisenda afirma que només disposa de les dades fiscals relacionades amb els tributs que la Generalitat gestiona i garanteix que les ha obtingut “en el marc de la més estricta legalitat i en col·laboració amb la resta de les administracions tributàries”. “És absolutament fals que el Govern de la Generalitat tingui totes les dades fiscals dels contribuents catalans”, afegeix el comunicat.  Així mateix, Salvadó es posa a disposició per comparèixer amb caràcter d’urgència davant la comissió d’economia i hisenda del Parlament per aclarir els dubtes dels grups parlamentaris que hagin provocat les declaracions de l’exsenador d’ERC Santi Vidal. “El Govern s’expressa a través dels seus consellers i comunica les seves decisions amb total transparència, a través dels mecanismes de control de l’acció de Govern i amb el rendiment de comptes al Parlament”, conclou el comunicat.  En declaracions a l’ACN, Salvadó ha qualificat les declaracions de Vidal “d’absolutament desafortunades” i ha garantit que no responen a cap realitat. Així mateix, ha assegurat que l’administració tributària catalana no només és conscient de la sensibilitat de les dades fiscals i les gestiona de manera “rigorosa i extremadament correcta” sinó que una de les seves funcions és, precisament, procurar que ningú pugui fer un mal ús de les dades. Salvadó ha explicat que el Govern gestiona les dades fiscals corresponents als impostos que gestiona, és a dir, dels impostos propis i dels cedits per l’Estat. “Tenim dades fiscals en el marc de la legalitat vigent i de les competències pròpies i cedides per l’Estat”, ha afegit. Pel que fa al seu oferiment de comparèixer a la comissió d’economia del Parlament, Salvadó ha argumentat que es tracta d’un tema tècnic i creu que és la persona oportuna com a secretari d’hisenda i president de l’Agència Tributària Catalana per donar explicacions. Així mateix s’ha posat a disposició de qualsevol contribuent i de les administracions per si els cal resoldre algun dubte.

Summary: ACTUALIZACIÓ:El Govern s’ofereix a sotmetre’s a una auditoria sobre la gestió de les dades fiscals


La Catalunya Central ha liderat el creixement del país durant el 2014. Aquesta és la dada que es desprèn de l'Anuari que cada any elabora Catalunya Caixa i que està dirigit pel catedràtic d'Economia Aplicada de la UAB, Josep Oliver. El professor ha assenyalat que a diferència del que va passar els anys 2000, en què les bases de la recuperació se sustentaven en la construcció i el sector públic, ara ha estat la indústria, en especial la indústria alimentària, i els serveis privats, liderats per les pernoctacions hoteleres, els sectors que han actuat com a "potes" d'aquest creixement. Les comarques centrals han presentat un augment del PIB del 2'3%, molt superior a la mitjana catalana que és de l'1'5%. El catedràtic d'Economia Aplicada de la UAB, Josep Oliver, ha assenyalat que el 2014 "és l'any de la sortida de la crisi". Durant els 12 mesos, el PIB català va créixer un 1,5%, una recuperació que s'ha fet encara més evident a la Catalunya Central amb creixement del 2,3%. Per comarques, Osona ha crescut un 3,41%, el Bages un 2,40%, l'Anoia un 0,87%, el Berguedà un 0,82% i el Solsonès un 0,77%. Aquestes xifres, segons el professor, indiquen que ja s'ha marcat un "clar abans i després" respecte els anys dels que Oliver ha qualificat com a segona recessió, corresponents al període en què l'Estat espanyol es va veure immers en una greu crisi de confiança.  Les bases d'aquesta recuperació, a diferència de la dels anys 2000, no han estat la construcció ni el sector públic. El creixement, ha destacat Josep Oliver, ha vingut donat per la recuperació de la indústria, l'extrem "probablement més rellevant". Pel professor, és important que Catalunya recuperi la seva potència industrial i exportadora, cosa que les xifres estan demostrant, ha destacat. En aquest àmbit, la Catalunya Central ha crescut notablement, sobretot per l'especialització d'alguns sectors, entre els més importants la indústria alimentària, que a través de la demanda exterior, però també per la demanda interna, estan creixent de manera "molt galdosa".  L'altra gran pota de la recuperació és el sector terciari, i dins aquest, el subsector dels serveis privats, fonamentalment els vinculats a la demanda de les famílies. A la Catalunya Central, segons dades de la mateixa Generalitat, les pernoctacions hoteleres és on van créixer més de tot el país, un 13%. El professor Josep Oliver ha destacat que això es va traduir en un important augment del comerç i l'hostaleria, dades que expliquen el fort creixement. Pel que fa al sector de la construcció, aquest àmbit continua a la baixa tot i que les xifres apunten que s'està davant una lenta recuperació, ha assenyalat Oliver. Concretament, els subsectors que creixen són el de les rehabilitacions, que ha mostrat una millora "perceptible", i també s'ha observat una caiguda menys intensa en els habitatges que s'inicien. Amb tot, els valors absoluts són molt baixos, ha destacat el professor.  Tot i que la lectura de les xifres macroeconòmiques, amb creixements sòlids en àmbits com l'industrial o el sector privat, facin pensar que s'està entrant en una fase de creixement, Oliver ha explicat que encara serà necessari un període "dilatat en el temps" per reabsorbir tots els estralls que ha causat la crisi en àmbits com l'ocupació o el benestar.

Summary: La Catalunya Central lidera el creixement del país el 2014 gràcies a la indústria alimentària i les pernoctacions


La circulació de trens a les línies de rodalies de Renfe R2 nord i R11 torna a ser l’habitual des de les 17.10 h, segons ha informat la mateixa companyia. El servei funcionava de manera anòmala des de les tres de la tarda a causa d’un atropellament, que ha obligat els combois a circular en via única entre Montcada i Reixac (Vallès Occidental), on ha tingut lloc el succés, i l'estació de Sant Andreu Comtal a Barcelona. Un cop les autoritats judicials han permès l’aixecament del cadàver s’ha pogut restablir la circulació per les dues vies. Des de Renfe s’indica que a partir d’aquest moment el servei de les línies R2 nord i R11 es normalitzarà de forma progressiva absorbint els retards. De la seva banda, Protecció Civil ha donat per finalitzada l’alerta del pla Ferrocat activada per l’incident. Cal recordar que aquest ha estat el segon atropellament que hi ha hagut aquest dilluns a les vies ferroviàries de l’àmbit metropolità. El primer ha tingut lloc a Sant Adrià de Besòs (Barcelonès), i ha calgut interrompre durant dues hores la circulació de trens a les línies R1 i RG1 entre Badalona i l'estació barcelonina del Clot Aragó.

Summary: Restablerta la circulació habitual de trens a les línies R2 nord i R11, alterada per un atropellament


Una auditoria detecta irregularitats en la gestió del Patronat de Turisme Costa Brava Girona durant l'exercici del 2014. L'informe identifica deficiències, sobretot, en els processos de concursos públics i adjudicacions de l'organisme autònom de la Diputació de Girona. Entre les carències hi ha que s'han adjudicat feines sense convocar concurs tot i que, per l'import, hauria calgut fer una convocatòria pública. Una altra de les anomalies és que s'han adjudicat contractes amb posterioritat a l'execució dels treballs. Un exemple d'això és la concessió de 12.221 euros per al disseny i producció de la maqueta del 'Bulli Foundation'. El full d'encàrrec és del 2 de juny del 2014 quan la maqueta ja estava exposada al públic l'endemà, el dia 3. La CUP ha donat a conèixer l'auditoria setmanes després d'haver fet públic l'estudi que identificava deficiències en la gestió del Consorci de la Costa Brava (CCB).

Summary: Una auditoria detecta irregularitats en els concursos públics i adjudicacions fetes pel Patronat de Turisme de Girona


El Departament d'Empresa i Coneixement de la Generalitat, a través de la Direcció General de Comerç, ha anunciat que impulsarà una finestreta única dels marxants per tal de simplificar el procediment d'autorització de les parades dels mercats no sedentaris davant dels ajuntaments. La primera reunió de la Comissió de Treball sobre la venda no sedentària, presidida per la directora general de Comerç, Muntsa Vilalta, ha conclòs amb l'acord de promoure aquesta finestreta única i així posar a l'abast dels marxants instruments per facilitar el compliment de requisits municipals. A més, aquesta iniciativa aspira a unificar en un sol registre les dades que els consistoris necessiten per autoritzar les pertinents parades. La primera reunió de la Comissió de Treball sobre la venda no sedentària, celebrada aquest juliol, va estar integrada per membres del Consell Assessor de Comerç en representació de les organitzacions empresarials, les organitzacions de consumidors, les organitzacions sindicals i les organitzacions municipals, així com per professionals qualificats del sector de la venda no sedentària. Actualment, a Catalunya hi ha 572 mercats no sedentaris a un conjunt de 475 municipis. En total, hi ha 5.950 empreses en parades i mercats ambulants que ocupen a més de 8.000 persones.

Summary: El Govern impulsa una finestreta única dels marxants per facilitar l'autorització de parades en mercats no sedentaris


Els Mossos d'Esquadra han detingut aquest dimarts l'alcalde de Badalona, Àlex Pastor (PSC), a l'Eixample de Barcelona, per saltar-se el confinament, conduir sota els efectes de l'alcohol i atemptat a l'autoritat. Davant la gravetat dels fets, la direcció nacional del PSC l'ha suspès de militància de manera fulminant aquest mateix dimarts i li demana que renunciï al càrrec. "Els fets són incompatibles amb la militància socialista i l'exercici de qualsevol càrrec públic", asseguren des del partit. En paral·lel, l'exalcalde i líder del PP a Badalona, Xavier Garcia Albiol, ha anunciat a través de les seves xarxes socials que aquest dimecres iniciarà converses amb la resta de partits per presentar una moció de censura.

Summary: Els Mossos detenen l'alcalde de Badalona per saltar-se el confinament i conduir begut


La consellera envia una carta a la vicepresidenta demanant-li també que Interior obri "una investigació interna" i que "cessi l'ús" de les pilotes de goma ACN Barcelona.-La consellera de la Presidència, Meritxell Budó, ha enviat una carta a la vicepresidenta espanyola, Carmen Calvo, per reclamar-li que segueixi els passos que ha fet la Generalitat respecte de l'acció policial en les protestes de les últimes setmanes. Budó suggereix a Calvo que impulsi una comissió d'investigació per les actuacions de la Policia Nacional als carrers, que el Ministeri de l'Interior obri una "investigació interna", i que es prohibeixi l'ús de les pilotes de goma durant els aldarulls. Per a la consellera, "algunes de les imatges" d'aquests dies "han donat la volta al món, han remogut consciències, i han general alarma social". "Cal actuar de manera coordinada per donar resposta satisfactòria. És inajornable", diu Budó.  A la carta, a la que ha tingut accés l'ACN, la consellera de la Presidència diu que veu "convenient" que el govern de l'Estat "plantegi al Congrés dels Diputats la creació d'una comissió d'investigació que aclareixi l'actuació policial en els diferents operatius d'ordre públic duts a terme a Catalunya en les darreres setmanes", imitant així la mesura que ha impulsat la Generalitat. En aquest sentit, també creu "necessari" que el Ministeri de l'Interior i els cossos policials que en depenen "duguin a terme una investigació interna de característiques similars a la catalana, que actuï amb el rigor exigit davant els casos de possible mala praxi i, alhora, faci públiques les seves conclusions".  Per últim, Budó demana a la vicepresidenta espanyola en funcions que és urgent que el govern de l'Estat "iniciï la reflexió i el debat necessaris sobre l'ús de les pilotes de goma que permetin la retirada d'aquest perillós material en operatius d'ordre públic". A més, reclama que "per respecte al Parlament de Catalunya i al sentir general de la societat catalana, doni les instruccions oportunes perquè cessi la seva utilització a Catalunya de forma immediata".

Summary: Budó demana a Calvo que impulsi una comissió d'investigació al Congrés sobre l'actuació de la Policia Nacional


Dos dels municipis osonencs més perjudicats pel Gloria van ser Vilanova de Sau i el Brull. En el primer, les principals carreteres d'entrada i sortida tornen a ser transitables, mentre que el Brull és l'altra cara de la moneda. Els tècnics treballen per arreglar el gran esvoranc que es va endur una part de la carretera BV-5301 que travessa el massís amb un bypass que han habilitat per arribar a Collformic. El problema, però, ara se centra uns quilòmetres més enllà, ja de baixada en direcció el municipi del Montseny, on la carretera està tallada perquè una part del ferm s'ha ensorrat. Territori preveu que els treballs per arreglar la via i que es pugui tornar a travessar el massís del Montseny de banda a banda s'allarguin tres mesos. Entrar o sortir de casa per la majoria de veïns de Vilanova de Sau o el Brull no va ser possible fins alguns dies després del temporal. I de fet, al Brull encara n'hi ha tres que ho fan amb dificultat. La carretera BV-5301 que travessa el massís del Montseny està tallada al quilòmetre 25, poc després de Collformic, en direcció el poble del Montseny (Vallès Oriental). En aquest tram, un pam del ferm s'ha ensorrat i hi ha esquerdes. Per precaució, mentre s'arregla, s'ha tallat el pas a qualsevol vehicle amb excepció dels tres veïns del Brull que viuen a l'altra banda d'aquest tram i que quan necessiten sortir de casa seva han de passar per allà.    Els treballs per arreglar les incidències ocasionades per la llevantada, com l'ensorrament del ferm o l'esvoranc que va fer desaparèixer una part de la carretera fins a Collformic, tindran un cost de 3 MEUR, segons ha informat Territori. Des del Departament assenyalen que les obres de reconstrucció, sanejament i reforç dels talussos tindran una durada de tres mesos.    Per l'alcalde del Brull, Ferran Teixidó, la situació dels tres veïns és "preocupant". "Al Brull som pocs, però també tenim drets, com a les àrees metropolitanes", ha assenyalat. I ha afegit que entenen que l'obra és "complicada i complexa", però és "important" que es pugui tornar a circular per aquesta carretera el més aviat possible.   També ho diu per la qüestió del turisme a la zona. Com que no hi ha alternativa de pas, el tall de la BV-5301 implica que algú que vulgui anar de l'AP7 a la C-17 –del Vallès a Osona- no pugui utilitzar aquesta carretera. "Vulguis o no això implica que els restaurants perdin clients. Algú que vol travessar des de l'AP7 o de la C-17 ja no passa per aquí". "És una minva econòmica important que encara no podem valorar", ha afegit Teixidó. Per exemple, com a conseqüència de l'esvoranc, el restaurant de Collformic va estar tancat durant quinze dies. Però malgrat això, segons Teixidó, el gran problema és que el flux de gent que va de l'AP7 a la C-17 és inexistent.  A més, el moment en què això passa és clau pel territori. "A l'estiu la gent se'n va a la platja i a l'hivern a la neu, però ara que comença la primavera el Montseny torna a tenir molt públic", ha destacat l'alcalde. Ferran Teixidó demana celeritat en els treballs i també que les administracions s'impliquin per donar-los una resposta, no només des de la Generalitat, sinó també des de la Diputació, titular del Parc Natural.  Vilanova de Sau: Uns treballs que costaran 400.000 euros A Vilanova de Sau estan molt millor que fa un mes enrere. Just després del temporal, de les quatre vies d'entrada i sortida del poble només n'hi havia un practicable. "Hem invertit molts esforços, però podem dir que tornem a transitar amb certa normalitat", ha explicat l'alcalde, Joan Riera. "La Diputació ha fet molt bona feina amb l'esvoranc de la carretera principal. Poder sortir per la carretera principal és un gran què", ha afegit el batlle. Des del consistori també s'han encarregat de restablir les carreteres secundàries perquè siguin transitables, com la de la Riba, que estava totalment tallada per un gran esvoranc i que es va aconseguir refer en quinze dies, malgrat no s'hagi pogut asfaltar un altre cop fins fa poc.    Aquests dos són els llocs més crítics a nivell de mobilitat, però l'alcalde també ha destacat la gran quantitat de passos de rieres que hi ha al poble i que han hagut de refer com han pogut.  "L'ACA ja ens ha demanat informes i els hem donat les coordenades GPS, i hem fet fotos perquè vegin el desastre", ha destacat Riera. Un cop l'Agència Catalana de l'Aigua resolgui, es podrà començar a actuar.   Segons Riera, encara queda molta feina per fer, com per exemple "tots els passos que han quedat embussats o desfer tubs plens de branques i sediments". "Això ara s'ha de fer perquè en cas que torni a venir un altre aiguat, ens acabaria de rebentar les carreteres que tenim embrancades", ha dit l'alcalde. També hi ha hagut carreteres secundàries que directament han desaparegut, com per exemple la que feien molts ciclistes per anar de Vic a Platja d'Aro passant per Sau. Una altra de les conseqüències del temporal és que mentre la carretera principal no ha estat operativa, tots els vehicles del municipi, per arribar-hi, feien servir una carretera secundària força estreta. "La teníem mig en condicions, però ara amb el pas de tants vehicles mentre s'arreglava l'esvoranc ha quedat ben malmesa", ha explicat Joan Riera. L'alcalde vol que la Diputació els ajudi a arreglar la carretera, una via que els seria d'utilitat en cas que tornessin a tenir una incidència a la carretera general. El càlcul de la inversió seria d'uns 100.000 euros.  Gestió pròpia des del primer moment Per Joan Riera, la clau per haver pogut solucionar la problemàtica de la mobilitat amb celeritat és la gestió directa que n'han fet. Per això creu que és el moment de plantejar-se que, en casos com aquests, els pobles puguin rebre una ajuda directa i gestionar-la ells mateixos. Això, afegeix, els permetria "anar a buscar la gent que sabem que treballa, que són competents i sense malgastar ni un diner". I posa com a exemple que, si en aquest cas s'hagués optat per la via "normal", amb projectes tècnics, tot plegat "valdria el doble".  L'efecte del temporal en el pantà, amb milers de troncs arrossegats cap a l'embassament, va provocar un gran efecte badoc. L'alcalde ha explicat que a nivell del turisme, els visitants han continuat acudint al municipi. Si bé algunes activitats que hi havia programades es van haver d'endarrerir, com per exemple en les cases de colònies de la zona, però s'ha pogut treballar amb normalitat.

Summary: Les carreteres d'Osona afectades pel Gloria van recuperant la normalitat, amb excepció de la que travessa el Montseny


L'entitat Poble Lliure ha emplaçat aquest dijous a crear "institucions republicanes" i accions per a la "desobediència civil coordinada". Ho ha fet en el marc de la presentació a Barcelona del manual 'Estratègia i Acció Republicana'. La proposta de l'organització independentista passa per acumular "forces" en el moviment popular i per articular un conjunt d'institucions republicana pròpies al marge de la legalitat espanyola. En concret proposa crear una Assemblea de Representants del Poble Català, un Consell per a la República i un Congrés Nacional del Poble Català (CNPC).  L'ens defineix el primer com a òrgan de legitimitat democràtica per aplegar tots els càrrecs electes del bloc republicà. El segon es projecta com l'òrgan executiu de desplegament de la República Catalana. I el tercer seria l'instrument unitari i aglutinador de tot el moviment per la independència i per la República. Poble Lliure proposa agrupar en aquest últim espai des dels Comitès de Defensa de la República, fina a l'ANC i Òmnium Cultural, passant pels sindicats, els ateneus, les Ampes, els esplais, els col·lectius feministes o els moviments ecologistes, entre d'altres. D'altra banda, Poble Lliure proposa accions de "rebuig i càstig contra l'economia extractiva del règim", és a dir, un "boicot actiu i coordinat" contra companyies de l'ÍBEX-35 per "debilitar el control econòmic" de l'Estat en territori català. A l’acte han assistits representants de l'ANC, d'Òmnium, de la Crida a la Solidaritat, de la Intersindical CSC, de La Forja, d'Universitats per la República, de Drassanes per la República, de Jovent Republicà, d'Universitat Progressista d'Estiu de Catalunya, de la CUP, de Catalans Lliures, d'ERC, de JuntsxCat, de Demòcrates de Catalunya i de Constituents per la Ruptura.

Summary: Poble Lliure emplaça a crear "institucions republicanes" i accions per a la "desobediència civil coordinada"


La Federació d'Associacions de Veïns de Barcelona (FAVB) ha constatat aquest dimarts que el  cas Palau, el judici del qual comença dimecres, demostra que "les elits catalanes no són tan diferents de les de la resta de l'Estat". "Aquest és un judici sobre la forma de funcionar de la burgesia catalana però també és un model espanyol", ha argumentat el vicepresident de la FAVB, Albert Recio. La presidenta, Anna Menéndez, ha afegit que aquest cas "bombardeja l'oasi català". La Federació, que actua com a acusació popular, es planteja no oposar-se a l'absència de Fèlix Millet durant el judici, al·legant que el que busquen és el càstig a través d'una sentència. L'advocat Àlex Solà ha augurat que Millet acabarà entrant a la presó si està viu, però no per molt temps. El dia abans de l'inici del judici, la FAVB, que s'ha presentat com a acusació popular, ha comparegut davant dels mitjans per insistir en la importància de la "veu del carrer" davant situacions de "saqueig" com la del Palau de la Música, amb una "doble dimensió", la de la pròpia institució finançada amb fons públics i també la de la seva relació amb CDC, ha apuntat Recio. Després de recordar les pressions que van rebre per retirar-se, el vicepresident de la Federació de Veïns de Barcelona ha constatat que tot i que s'ha aconseguit encausar Fèlix Millet i Jordi Montull, "el model de patricis que gestionen el Palau continua", i ha citat la presidència de Mariona Carulla, que ja estava en l'època del desfalc.  L'advocat que s'ocupa de l'acusació popular, Àlex Solà, ha augurat que aquest judici acabarà amb penes de presó, i es podrà determinar també "quants diners del Palau van sortir per anar a CDC". Pel que fa a l'ingrés a presó dels acusats, ha opinat que "els que estiguin vius" hi entraran. "Però si ens quedem una estona potser els veurem sortir", ha afegit amb ironia. Recio ho ha comparat amb el cas Núñez i Navarro.  En l'àmbit polític, ha apuntat que les conseqüències dependran dels dirigents del moment, però ha apuntat que "quan això sigui ferm potser hi ha gent que ja no recorda que abans tenia el carnet d'aquest partit i ara el té d'un altre", ha remarcat en referència al PDeCAT. Sobre la possibilitat que Millet i altres acusats demanin poder-se absentar del judici, la FAVB considera que l'important no és que hi siguin, sinó que siguin jutjats. Solà ha assegurat que a ell no el va commoure l'entrevista de Millet d'aquest dilluns, però en tot cas ha indicat que no s'oposaran a la seva absència. "Tampoc ens aporta res la presència d'aquell home allà", ha afegit, tot recordant que, jurídicament, el càstig no ha de ser la "pena de la banqueta", sinó la sentència. "Aquest home i els altres nosaltres pretenem que se'ls declari culpables i que rebin un càstig, i això passarà amb la sentència, més enllà de les ganes que puguem tenir a nivell humà", ha continuat. Després de la roda de premsa, però, la Federació ha apuntat que és una qüestió que encara no tenen tancada.

Summary: La FAVB constata que el cas Palau demostra que les "elits catalanes no són tan diferents de les de la resta de l'Estat"


50 refugiats procedents de països amb conflictes armats començaran a arribar a Berga a partir d'aquest mes de desembre per passar sis mesos a l'Alberg, el temps que dura la primera fase d'acollida. Passats aquests sis mesos, seran reallotjats a d'altres ciutats, on viuran una segona fase d'integració que, com a mínim, s'allargarà durant un any. Així doncs, Creu Roja calcula que Berga acollirà 50 refugiats cada sis mesos. Les persones arribaran sota el paraigües de Creu Roja, que els garantirà l'allotjament i la manutenció, a banda de l'atenció psicològica i jurídica i l'aprenentatge del català i el castellà. El seu coordinador,  Josep Quitet, ha manifestat la importància d'aquesta primera fase d'integració, ja que "és una intervenció molt directa, els refugiats no tenen un patró únic i hem d'estar preparats per diverses actuacions. Arriben directament de l'aeroport fins a l'Alberg de Berga i els hem de preparar per aquest impacte". La Creu Roja preveu contractar sis professionals per fer aquesta atenció directa, a més del suport de diversos voluntaris.  Berga serà una de les ciutats on es desenvoluparà la primera fase del programa estatal d'acollida i integració de població refugiada a Catalunya. En concret, la ciutat rebrà una cinquantena de refugiats cada sis mesos. Les persones passaran mig any a l'Alberg de Berga, on la Creu Roja els garantirà els serveis bàsics.  El seu president provincial, Josep Quitet, ha destacat que l'entitat ha escollit Berga per les condicions de l'allotjament, ja que té habitacions complertes amb espais comuns que fomenten la convivència, i per l'experiència de l'oficina de la Creu Roja de la ciutat, "que ens dóna totes les garanties".  A banda, Quintet ha afegit que a Berga, els refugiats trobaran "la tranquil·litat que necessiten després de passar per un procés durant el qual han patit molt".  Quitet ha demanat la implicació de la ciutadania de Berga i ha subratllat que des de Creu Roja i des de l'Ajuntament es treballarà perquè els refugiats es puguin integrar dins el circuit sanitari i educatiu de la ciutat. En aquest sentit, l'Ajuntament ha avançat que està treballant per dissenyar un pla d'integració i marcar un full de ruta de com els refugiats poden participar de la vida activa de la ciutat.  L'alcaldessa, Montse Venturós, ha recordat que Berga ja ha mostrat la seva voluntat de ser un ens actiu en l'acollida de persones refugiades i ha recordat que "venim d'un llegat que precisament els nostres avis també van haver de fugir de la repressió franquista i ara un dels objectius és acollir de la mateixa manera que a nosaltres ens van acollir ara fa 80 anys fora de les fronteres de l'estat espanyol". Venturós ha assegurat que acollir és "una obligació i un deure moral", però ha reconegut que també és un repte.  L'Ajuntament preveu fer xerrades obertes a la ciutadania per aclarir tots els dubtes que pugui generar l'arribada dels refugiats. La primera tindrà lloc el 20 de desembre.

Summary: L'Alberg de Berga acollirà 50 refugiats cada sis mesos


Ballarín destaca que la ciutadania va menys als establiments i demana molt el repartiment a domicili ACN Barcelona.-Els mercats municipals de Barcelona han mutliplicat gairebé per deu les vendes en línia des de principis de març. Segons la plataforma Manzaning, que centralitza la venda en línia d’11 mercats de la ciutat, ha passat de 53 comandes en la setmana del 2 al 8 de març a 479 comandes en la setmana del 27 d’abril al 3 de maig. A banda, altres mercats ofereixen servei centralitzat a domicili i en aquest cas han experimentat un increment mitjà del 65% entre el mes de març i el mes d’abril. En alguns casos, com el de Santa Caterina, s'ha gairebé duplicat el nombre de serveis: de 570 (març) a 1.015 (abril).  L’evolució també ha estat d’un fort creixement en els 8 mercats que tenen contractada la l’empresa d’inserció laboral Taller Escola de Barcelona (TEB) per fer repartiment centralitzat als domicilis. Dels 2.492 serveis fets al març han passat a 4.493 a l'abril. "La ciutadania va menys als mercats, cada cop que hi va compra més però sobretot està demanant molt servei a domicili", ha constatat la regidora de Comerç i Mercats, Montserrat Ballarín.  De fet, les dades recopilades per l'Ajuntament de Barcelona indiquen que de les compres fetes a través de Manzaning  es desprèn que ha augmentat noblement el que la clientela es gasta en cada comanda que fa. El tiquet mig ha passat de 47,23 euros a 77,33.  Ballarín ha destacat que els mercats "s'estan reinventant" i que fins i tot s'han organitzat serveis perquè els clients puguin passar directament per la parada a recollir la comanda, per exemple.  Del total de 1.430 establiments alimentaris dels mercats municipals, considerats servei bàsic essencial, han continuat oberts des del dia 14 de març el 85% dels establiments, amb uns 3.500 treballadors.  Els clients presencials cauen quasi un 60%   La transformació en la forma de comprar s’ha constatat no només en l’increment de la venda en línia, sinó també en la baixada de visites presencials als mercats. Mentre que al març eren més de tres milions i mig de visitants, a l'abril no arribaven als dos milions i mig. En comparació amb l'any anterior, la presència de clients als mercats ha caigut un 58,3%, dels 5,4 milions a l'abril del 2019 als 2,3 milions aquest mes passat.   Davant dels canvis de tendència en la manera de comprar derivats del confinament i la pandèmia, l’Institut de Mercats treballa per continuar ampliant el nombre de mercats que incorporin la venda en línia o domiciliada.   Mentrestant, l'ajuntament ha inclòs tota la informació a la web habilitada per la Fundació Barcelona Comerç 'botiguesobertes.barcelona'.   Per altra banda, ha destacat Ballarín, també s'ha treballat de forma "intensa" el que és la seguretat als equipaments.  L’Institut Municipal de Mercats ha distribuït 7.000 mascaretes setmanalment per als treballadors dels mercats, a banda de guants i gel desinfectant. A banda, s’han contractat 75 persones per reforçar la seguretat dels diferents mercats, reduint el nombre de portes dels edificis més grans de mercats per tal de millorar-hi el control d’accés, especialment durant els caps de setmana, quan s’ha concentrat l'afluència de públic.

Summary: Els mercats municipals de Barcelona multipliquen per deu les vendes en línia des de principis de març


Les obres d'ampliació del pont sobre el riu Cardener, situat a la carretera BV-3003 a l'entrada del municipi de Callús (Bages), estan pràcticament enllestides i, per aquest motiu, s'ha reobert el trànsit rodat després de sis mesos tallat. El diputat d'Infraestructures Viàries i Mobilitat de la Diputació de Barcelona, Jordi Fàbrega, ha visitat quest dijous la nova infraestructura, en la qual s'hi ha invertit 1,2 milions d'euros. Les obres han consistit  en la substitució del tauler pel pas de vehicles amb una ampliació de la calçada a 6,60 metres d'amplada, a més de l'adequació dels accessos, el drenatge i l'enllumenat a sobre el nou tauler i també la reparació dels paraments de les piles i estreps del pont. L'objectiu d'aquestes obres, segons informa la Diputació de Barcelona, era proporcionar una solució viable, segura i funcional per als vehicles, ja que el creuament per als vianants ja va quedar resolt l'any 2008 amb la construcció d'una passarel·la.  El pont de carretera BV-3003 sobre el riu Cardener està situat en la part més estreta del riu en aquest indret, al nord del nucli urbà de Callús. El desenvolupament urbanístic d'aquesta zona en els últims anys i la localització d'algunes activitats en aquesta àrea ha provocat un augment de trànsit. Degut a l'estretor del pont, la infraestructura va esdevenir perillosa per al trànsit rodat.  D'altra banda, alguns estudis fets per determinar la resistència de l'estructura, van posar de relleu que el tauler del pont no estava adaptat a la normativa actual. Per aquest motiu es va decidir substituir-lo per un de nou.

Summary: S'obre al trànsit el pont sobre el riu Cardener de Callús després de les obres d'ampliació


La immobiliària Colonial ha arribat a un acord amb el propietari de l'edifici de la Diagonal 525, un 'family office' particular, per adquirir aquest actiu immobiliari i fer una rehabilitació integral amb l'objectiu de convertir-lo en un dels edificis més emblemàtics d'aquest tram de la Diagonal, segons ha explicat Pere Viñolas, conseller delegat de Colonial en el transcurs de la roda de premsa de presentació de resultats del primer semestre. L'operació, inclosa la compra de l'actiu i el cost de la rehabilitació, suposarà una inversió de 37 milions d'euros. En l'actualitat, l'únic inquilí de l'edifici es l'àrea de Medi Ambient de la Generalitat. Colonial ha anunciat que té la intenció d'iniciar les obres de rehabilitació de tot l'edifici a partir de l'any vinent.  Aquest edifici de la Diagonal 525 té una superfície sobre rasant de 5.710 metres quadrats, i fa cantonada amb l'avinguda de Sarrià. L'impacte de les obres  tindrà una repercussió sobre una superfície de 6.460 metres quadrats.  Viñolas ha destacat que es tracta d'un actiu ubicat en la zona 'prime' d'unes de les àrees de negocis més cotitzada de la ciutat de Barcelona. L'operació es va tancar els primers dies de juliol.  Les obres de rehabilitació que començaran a partir del 2019 obligaran a la sortida de l'inquilí perquè es tracta d'una obra integral de rehabilitació que vol convertir l'edifici en un dels més emblemàtics i moderns d'aquest eix central de negocis i empreses. El conseller delegat ha destacat que en aquesta zona només un 1% dels actius immobiliaris estan en procés de desocupació per fer obres de rehabilitació i convertir-lo en unes instal·lacions competitives i eficients.

Summary: Colonial inverteix 37 MEUR en adquirir l'edifici de Diagonal on s'ubica l'àrea de Medi Ambient de la Generalitat


El Tribunal Superior de Justícia de Catalunya (TSJC) ha avalat aquest dimarts la limitació horària fins a la una de la matinada de les activitats d'hostaleria, restauració, terrasses i restaurants de platja, la imposició d'una distància de dos metres entre les taules de les terrasses i la prohibició de fumar al carrer sense una distància de dos metres. El jutge denega la suspensió cautelar de la limitació horària desestimant el recurs de Fecasarm en considerar que la normativa impulsada per la Generalitat defensa l'interès general i que no pot prevaldre "l'interès estrictament econòmic d'un sector". Aquesta és la quarta resolució en pocs dies que avala les mesures del Govern en el context de la covid-19 en resposta als recursos de Fecasarm. El jutge indica que les conseqüències econòmiques negatives que esgrimeix la Fecasarm "no poden alterar el contingut i la finalitat de les mesures adoptades a la resolució administrativa, perquè aquestes tenen un únic fonament, com és la salvaguarda de la salut de les persones de Catalunya, davant la greu situació sanitària i l'alt nivell de contagis pels efectes de la pandèmia de la covid-19". Els darrers dies hi ha hagut diverses resolucions similars del TSJC que avalen les mesures preses per la Generalitat en el context de la covid-19. El 13 d'agost es van desestimar les mesures cautelars per la pròrroga de tancament de locals a Catalunya, el 20 d'agost les mesures cautelars contra la limitació d'horaris i de fumar a les terrasses, i aquest dilluns les mesures cautelars contra el tancament 'sine die' de les discoteques.

Summary: El TSJC avala la limitació horària als restaurants i la prohibició de fumar al carrer per la covid-19


Els TEDAX dels Mossos d'Esquadra van retirar dijous un projectil d'artilleria del calibre 155 d'una parcel·la de Dosrius (Maresme). Una persona va avisar els Mossos cap a les 15.30 hores que havia trobat un objecte que semblava un obús. Els Mossos han recollit més de 300 artefactes explosius a tot Catalunya aquest any, majoritàriament projectils d'artilleria, granades de mà, morters, granades de fusell i espoletes.

Summary: Troben un projectil d'artilleria en una parcel·la de Dosrius


El vicepresident d'Òmnium remarca que Trapero i Forn "exemplifiquen" aquells que "es van deixar la pell per la seguretat dels catalans" i lamenta que no puguin ser a l'homenatge ACN Barcelona.-El vicepresident d'Òmnium Cultural, Marcel Mauri, ha rebutjat aquest dijous preparar cap campanya específica per mostrar el sentiment contrari a l'assistència de Felip VI als actes commemoratius de l'atemptat de Barcelona del 17-A. Durant una roda de premsa per presentar una iniciativa d'estiu de l'entitat, Mauri ha dit que "no entraran en altres polèmiques ni en parlar de gent que sembla que busquen protagonisme", insinuant que és el que voldria fer el monarca amb la seva presència. Però tot i això, Òmnium no vol quedar al marge del dia i dels motius que considera que sí mereixen homenatge i atenció. Així, ha reclamat que el dia 17 sigui "com seria a qualsevol país quan es commemora una situació així". "És un dia per recordar i homenatjar les víctimes i les famílies. El protagonisme ha de ser exclusivament per a ells. I per homenatjar, com faria qualsevol país, els servidors públics que s'hi van deixar la pell per la seguretat de la gent del país". En aquest sentit, ha ressaltat que l'exconseller d'Interior Joaquim Forn, i l'exresponsable dels Mossos, Josep Lluís Trapero, "exemplifiquen això", tot lamentant que un "no pugui assistir amb normalitat" i l'altre "porti quasi deu mesos a presó de manera injusta".  i l'altre va ser cessat.

Summary: Mauri demana que el 17-A es dediqui "a les víctimes i als servidors públics" i obviar "els que busquen protagonisme"


Un total de dinou il·lustradors, la majoria de les Terres de l'Ebre, liderats per Ignasi Blanch, han donat color a la planta de pediatria de l'Hospital de Tortosa Verge de la Cinta. En el marc del projecte 'Centres mèdics il·lustrats', un grup d'il·lustradors han treballat intensament durant una setmana per decorar la planta de pediatria amb dibuixos d'animals autòctons que viuen al Delta de l'Ebre o al Parc Natural dels Ports. Així, un vol de flamencs dóna la benvinguda al passadís de la planta, i a cada habitació un animal convida a treure un somriure als nens i professionals mèdics. "Era un anhel, una necessitat i una il·lusió que ara s'ha fet realitat", ha manifestat Jaume Rosal, cap de Pediatria. Amb molta cura de la gamma cromàtica i de la temàtica, fins a dinou il·lustradors han participat en un projecte per decorar la planta de pediatria de l'Hospital de Tortosa. Sense utilitzar el color negre ni el roig -associat a la sang-, les il·lustracions s'han fet amb una gamma de colors "amables", pastels, on el blanc hi té una forta presència.  El projecte, liderat per l'il·lustrador de Roquetes, Ignasi Blanch, ha fet realitat un dels "anhels" dels responsables de pediatria del centre. Com ha explicat el seu responsable, Jaume Rosal, "la nova decoració ha suposat una empenta i una motivació per a la gent que treballem aquí, però també la il·lusió dels nens quan ho veuen. La cura de la salut no només és assistència, medicació i intervenció, també és molt important l'ambient i l'escenari". Blanch, que ja ha dut a terme projectes similars a l'Hospital de la Vall d'Hebron de Barcelona, ha agraït la col·laboració dels divuit il·lustradors que s'han sumat a la proposta de manera "altruista". Per aconseguir-ho, l'Hospital de Tortosa ha buscat patrocinadors com l'empresa de pintures 'Pots', que ha subministrat tot el material emprat pels il·lustradors, i 'la Caixa' que s'ha fet càrrec dels costos de manteniment d'àpats i, fins i tot, d'allotjament de tres il·lustradors de fora del territori.  Aquest projecte es podria estendre aviat a un altre Hospital de la demarcació de Tarragona.

Summary: Vols de flamencs, ocells, cabres i esquirols envaeixen la planta de pediatria de l'Hospital de Tortosa


El president del PPC, Alejandro Fernández, ha dit aquest dissabte des de Mollerussa que veure què fan a la manifestació independentista convocada per a aquesta tarda a Madrid, no li genera cap mena d'expectació. "Jo aquesta tarda aniré amb la meva família a passejar per Tarragona", ha explicat. Fernández no ha entrat a valorar que la mobilització es faci a la capital espanyola. "Estem en una societat lliure i cadascú és lliure de fer el que consideri oportú", ha dit, i ha afegit que "el dret a la manifestació, sempre que sigui pacífica, hi és".

Summary: El president del PPC diu que veure què fan a la manifestació independentista a Madrid no li genera cap expectació


El tinent d'alcalde en funcions a Barcelona i diputat d'En Comú Podem, Jaume Asens, no ha descartat que els comuns facin alcalde el candidat d'ERC, Ernest Maragall, però ha insistit que la seva prioritat és que repeteixi en el càrrec l'alcaldable de Barcelona En Comú, Ada Colau. En declaracions a Rac1, Asens ha dit que la seva "opció preferida" és un tripartit d'esquerres liderat per Colau, que pot fer de "pont" entre ERC i el PSC. Tot i això, ha dit que no han tancat "mai" la porta a fer alcalde Maragall, prioritzant, això sí, el tripartit. En cas que s'arribés a aquest escenari, el plenari i la coordinadora de Barcelona en Comú s'hauria de tornar a pronunciar.  Asens ha assegurat que "encara queda temps" –els ajuntaments es constitueixen el proper dissabte- i ha esperat que la proposta dels comuns de postular Colau com a alcaldessa faci "moure les fitxes" i trenqui els "vetos" mutus entre ERC i el PSC. El diputat ha insistit en assolir un tripartit d'esquerres al consistori barceloní perquè "és el que necessita la ciutat" i ha asseverat que treballaran per ell "fins l'últim alè". "És difícil però no impossible", ha dit, recordant que "ningú creia en la moció a Rajoy i va ser possible".  Tot i això tampoc descarten fer alcalde Maragall: "No l'hem tancat mai aquesta porta".  De la seva banda, el número dos de Barcelona en Comú, Joan Subirats, ha dit a Catalunya Ràdio que no han tingut "cap negociació ni cap conversa" amb Manuel Valls perquè Colau esdevingui alcaldessa. Ha afegit que Valls ha aconseguit un resultats per sota de les seves expectatives i ara està "repensant i rumiant" la seva posició. Per a Subirats, el francès ja es va situar a "certa distància" de la 'foto de Colón' de Cs i "ara sembla que està intentant marcar distàncies".

Summary: Asens no descarta fer alcalde Maragall tot i que insisteix que la prioritat és que repeteixi Colau


Els pilots de Ryanair a Irlanda han convocat una nova vaga pel dia 3 d'agost. A través de Twitter, l'Associació de Pilots Irlandesos d'Aerolínies (IALPA) ha denunciat que la decisió que ha anunciat aquest dimecres la companyia d'acomiadar més de 300 pilots i tripulants de cabina és "imprudent, innecessària i està dissenyada per intimidar els treballadors". La vaga prevista pel 3 d'agost serà la quarta que hauran convocat després de les aturades del 12, 25 i 26 de juliol. Ryanair ha anunciat avui en plena vaga que acomiadarà més de 300 treballadors de la plantilla d'Irlanda i reduirà un 20% la flota a la base de Dublín, que passarà de 30 a 24 aeronaus al pròxim hivern. La companyia irlandesa ha indicat concretament que a partir del 28 d'octubre no comptarà amb el servei de més de cent pilots i més de 200 tripulants de cabina com a conseqüència d'aquest 20% de reducció de la flota de Dublín.  L'aerolínia també apunta que les vagues dels pilots han provocat un descens de les reserves a Irlanda i assenyala que traslladarà diversos avions a Polònia. Així mateix, indica que ofereix als treballadors que preveu acomiadar la possibilitat de traslladar-se a Polònia o a altres base de la companyia.  "Lamentem aquestes reduccions d'aeronaus a la base a Dublín per aquest hivern, però la direcció ha decidit destinar més aeronaus a aquells mercats on estem gaudint d'un creixement important, com Polònia", ha apuntat la companyia irlandesa.

Summary: Els pilots de Ryanair a Irlanda convoquen una nova vaga pel 3 d'agost


El poeta mallorquí Miquel Àngel Llauger (Palma, 1963) ha estat el guanyador del 16è Premi de Poesia Sant Cugat a la memòria de Gabriel Ferrater per l'obra 'Fourmillante', que s'ha donat a conèixer aquest dijous. Llauger ha explicat que l'obra és "poesia narrativa" que intenta dibuixar la vida d'una ciutat a través de 60 personatges. El premi, organitzat per l'Ajuntament de Sant Cugat, Edicions 62 i la Comissió Ciutadana Gabriel Ferrater, és un els més ben valorats del país amb una dotació econòmica de 7.250 euros i inclou també la publicació i la distribució de l'obra per part d'Edicions 62, que es preveu a l'octubre. El poeta guanyador també rep una escultura de Pep Codó.  Llauger ha explicat que el llibre, a través de 60 personatges, intenta dibuixar la vida d'una ciutat i va enllaçant els seus personatges, entre els quals "hi ha infants que van a escola, joves que van a institut, professors, matrimonis ben i mal avinguts, un capellà, un president, gent de classe social i interessos diversos". Ha apuntat que tenen com a característica en comú la diversitat.  Ha reconegut que aquest premi li fa una "il·lusió molt especial" per la mateixa qualitat del guardó i per la trajectòria, per la seriositat amb la que treballa el jurat i per l'editorial en què es publicarà. Així mateix, ha reconegut que li feia il·lusió sigui un premi que porti per nom Gabriel Ferrater. "Sóc molt ferreterià", ha reconegut. Llauger també ha assenyalat que vol brindar i recordar en el lliurement del premi que té "un amic de Sant Cugat que m'honora amb la seva correspondència per carta perquè no té possibilitat d'una altra i és Raül Romeva".  Per la seva part, Jordi Cornudella, president del jurat i editor d’Edicions 62, el llibre és de poesia, però també és una novel·la en vers. Ha manifestat que és "un llibre que està destinat a tenir lectors perquè és de lectura molt amable". Els membres del jurat del 16è Premi de poesia a la memòria de Gabriel Ferrater són Jordi Cornudella, Xavier Folch, Empar Moliner, Marta Pessarrodona i Marc Romera. Miquel Àngel Llauger Llauger és poeta, traductor i crític literari. Llicenciat en Filologia Catalana i professor. Ha publicat set reculls de poemes (els quatre darrers: 'A la Gran Babilònia', 'La gratitud', 'Zooscòpia' i l'infantil 'Volen quan volen'). Ha traduït Edward Lear, Edgar Lee Masters i Ted Kooser, entre d'altres. És vicepresident per les Illes Balears del PEN Català. Forma part de l’equip de la revista digital Veus baixes. Ha escrit crítica per a publicacions diverses i fa una columna setmanal de llibres al diari AraBalears. Carmela Fortuny L'acte comptarà amb la participació de Carmela Fortuny, tinenta d'alcalde de l'Ajuntament de Sant Cugat, que aquesta serà nomenada alcaldessa de la ciutat. Ha assenyalat que "com a alcaldessa a partir d'avui a les set de la tarda" mantindrà el seu compromís en homenatjar la memòria de Gabriel Ferrater. Ha reivindicat les lletres i la poesia, i ha apostat per mantenir aquest guardó.

Summary: Miquel Àngel Llauger, guanya el 16è Premi de poesia Sant Cugat a la memòria de Gabriel Ferrater amb 'Fourmillante'


El president de la Generalitat, Quim Torra, ha situat la sentència del judici de l'1-O com una "gran oportunitat" i un "punt d'inflexió" dins l'independentisme per tornar a exercir els drets civils, polítics i socials que s'hagin "negat". "Això és l''Ho tornarem a fer'", ha apuntat en la rèplica al debat sobre la Catalunya real, aquest dimecres a la tarda al Parlament. D'altra banda, Torra ha celebrat la mà estesa del president del PSC, Miquel Iceta, per negociar els pressupostos del 2020: "Agraeixo que tinguem aquest punt de partida on poguéssim arribar a acords al futur", ha exposat.

Summary: Torra situa la sentència de l'1-O com a "punt d'inflexió" per tornar a exercir drets civils, polítics i socials negats


La secretària general adjunta i portaveu d'ERC, Marta Vilalta, ha assegurat aquest dilluns que els republicans no negociaran conjuntament "de la mà" del PDeCAT els pressupostos generals de l'Estat. En roda de premsa, després que el president del govern espanyol, Pedro Sánchez, s'hagi mostrat disposat a negociar els comptes amb els quatre diputats del PDeCAT al Congrés, Vilalta ha argumentat que la formació "no hi serà" amb uns comptes que "virin cap a la dreta" i busquin "aliances neoliberals" perquè aposten per una sortida "progressista" que ajudi la ciutadania. Vilalta ha apuntat que ERC és "incompatible" amb Cs i que el PDeCAT també representa un "projecte polític de dretes".

Summary: Vilalta diu que ERC no negociarà els pressupostos de l'Estat "de la mà" del PDeCAT


Els presos independentistes que aquest divendres van ser traslladats a les presons de Soto del Real i Alcalá-Meco estan en mòduls de respecte i en cel·les individuals, segons han informat a l'ACN fonts penitenciàries. Oriol Junqueras, Raül Romeva, Jordi Turull, Josep Rull, Joaquim Forn, Jordi Sànchez i Jordi Cuixart estan al mòdul de respecte número 10, el mateix on ja havien estat els 'Jordis' anteriorment. De fet, tots set comparteixen mòdul amb l'extresorer del PP Luis Bárcenas i l'exvicepresident espanyol Rodrigo Rato. Tots els presos rebran els seus ordinadors un cop hagin estat inspeccionats, segons han indicat les mateixes fonts. Durant aquest cap de setmana tenen l'opció de començar a rebre visites de familiars. Segons les mateixes fonts, tots els presos han passat bé la nit. A partir d'aquest dissabte ja s'han integrat a la rutina de les presons, aixecant-se a les vuit del matí i poden participar en les diferents activitats que es fan al mòdul. Està previst que els presos estiguin en els mòduls de respecte on han ingressat durant tots els mesos que duri el judici. De fet, han agrupat els presos als mateixos mòduls per facilitar els trasllats durant els dies que hi hagi sessió al Tribunal Suprem. Pel que fa a Alcalá-Meco, Carme Forcadell ha confirmat a través del seu compte de Twitter que està amb Bassa al mateix mòdul on ja havien estat abans del trasllat a Catalunya. Inspeccionant els ordinadors Pel que fa als ordinadors, fonts penitenciàries han explicat que encara estaran a disposició dels presos un cop hagin estat inspeccionats. Recorden que el jutge instructor, Pablo Llarena, va autoritzar que en tinguessin, però que abans de lliurar-los als presos han de ser revisats. Els ordinadors, que són torres i no portàtils, estan a ingressos, on es farà aquesta inspecció. Aquest dissabte al matí, la parella de Jordi Sánchez, Susanna Barreda, havia denunciat que "de moment" no havien pogut entrar amb l'ordinador per preparar la seva defensa, i el mateix president de la Crida ha dit a través de Twitter esperar rebre'l "immediatament" per afrontar "la defensa amb garanties". Tal com ja van informar fonts penitenciàries aquest divendres, els presos podran reunir-se amb els seus advocats sense vidres pel mig ni restriccions horàries. Les comunicacions institucionals i amb autoritats tindran lloc a petició dels interns sempre que no entorpeixin les comunicacions de la resta d'empresonats del centre.

Summary: Els presos independentistes estan en cel·les individuals i poden començar a rebre visites de familiars


Els dies 28, 29 i 30 d’agost Cervera tornarà a omplir els seus carrers de foc, espectacle, música i esoterisme. En la 39a edició de l'Aquelarre es cremaran 360 quilos de pirotècnica. I els principals espectacles, com l’Encorreguda del Mascle Cabró, es faran a la plaça de Pius XX com a conseqüència de les reformes del nucli antic de Cervera. A més, el seu alcalde, Ramon Royes, ha assenyalat que per aquest any compten amb un pressupost de 190.000€, 30.000 més que la passada edició. En aquest sentit, també ha explicat que l’impacte econòmic de la festa supera el milió d’euros i compta amb la participació de més de 100 entitats.  Amb una participació de més de 20.000 persones, el regidor de l'Aquelarre, Marc Llorens, ha explicat que la festa és "un sentiment" i "no seria possible si tot Cervera no la sentís i la visqués d’una manera extraordinària". Per a Llorens, aquest és el motiu principal del creixement de la festa que cada any compta amb més visitants. I és per això que a Cervera han habilitat un espai de càmping i d’autoracavanes durant les setmanes prèvies al festival.  La trobada del bestiari, organitzada pels Diables de Cervera Carranquers, donarà el tret de sortida a la programació de l'Aquelarre el divendres 26 d'agost a la nit, perquè el drac Lo Carranco Bilandó celebra enguany el seu quinzè aniversari. L’acte finalitzarà amb un lluïment de cada bèstia, la seva encesa i un ball conjunt que donarà pas als concerts. Dissabte, l'Aquelarre acollirà l’acte principal, un espectacle d’Alea Teatre dirigit pel cerverí Albert Parra, que compta amb cercaviles, el Ball de la Polla, l’Encesa de la Universitat, la Invocació del Mascle Cabró, l’Escorreguda final i el Foqueral.  A més, els més petits podran gaudir de l’Aquerralet, que aquest any compleix 18 anys. Els més petits podran participar en tallers de dansa, teatre, disfresses. I a les cinc de la tarda es realitzarà una cercavila on ensenyaran tot el que han fet. Per a Llorens, aquest acte "fa que la festa sigui inclusiva i els nens també tinguin alguna cosa a fer i alguna cosa a dir". Durant l'edició d'enguany també se celebrarà la Fira del Gran Boc, on 100 professionals del sector de la màgia i les forces obscures muntaran paradetes i duran a terme diferents activitats esotèriques com les tirades de cartes i lectures de mans.  La part musical de l’Aquelarre es completa amb cinc escenaris gratuïts i una desena de grups de mestissatge, rumba, rock i ball. En el cartell destaca La Salseta del Poble Sec, que després de participar en gairebé totes les edicions, en aquesta ha decidit adaptar la seva cançó ‘A sucar!’a l’Aquelarre. La nova lletra, escrita per l’autor de la peça original, Joan Ignasi Ortuño, i pel cantant Salvador Escribà, fa referències al Gran Boc, L’escorreguda o les bruixes. També hi participaran les bandes Itaca Band, La Terraseta de Preixens, els bascos Kaotiko, Strombers i Vergüenza Ajena.

Summary: La 39a edició de l’Aquelarre de Cervera cremarà 360 quilos de pólvora al llarg de tots els actes


El conseller delegat d'ACCIÓ, Joan Romero, ha destacat que les dades d'exportacions del novembre denoten "la fortalesa i l'obertura de l'economia catalana", ja que el 2017 s'assolirà per setè any consecutiu la millor xifra de la sèrie històrica. "Les empreses catalanes són conscients que per ser competitives cal ser globals i apostar de manera decidida per ser a l'exterior", ha afegit en un comunicat. En el mateix comunicat la conselleria d'Empresa ha destacat que l'increment de l'11,8% en les vendes del mes de novembre es superior al de la mitjana del 6,8%, així com la de països com Itàlia (9,7%), Alemanya (8,2%), França (7,4%) o el Regne Unit (4,5%) en el mateix mes. Les vendes catalanes a l’exterior del mes de novembre representen el 25,2% del total de l’Estat espanyol. Les exportacions de Catalunya van marcar un nou rècord històric entre gener i novembre, amb un valor de 65.373,6 MEUR, un 8,9% més que en el mateix període de l'any passat, segons les dades del Ministeri d'Economia. De fet, la xifra dels primers onze mesos de l'any ja supera la de tot el 2016 sencer, quan va assolir els 65.142 MEUR. Mentrestant, les importacions entre gener i novembre van sumar 77.795,3 MEUR, un 8,6% més. Així, el dèficit comercial català –la diferència entre el que es compra i es ven- es va eixamplar un 7% i va arribar als 12.421,7 MEUR. Només al novembre, les vendes a l'exterior van sumar 6.397 MEUR, un 11,8% més que el mateix mes de l'any passat. Les exportacions catalanes suposen una quarta part de tot el que ven Espanya a l'exterior.

Summary: La conselleria d'Empresa destaca que les xifres d'exportacions mostren "la fortalesa i obertura de l'economia catalana"


Seran tres cançons de la seva discografia anterior, de les quals només se n'ha desvetllat el títol d'una: 'Final feliç'. L'ànima dels Antònia Font, Joan Miquel Oliver, s'envoltarà de més de 50 músics de la Jove Orquestra de les Comarques Gironines (JOCG) el proper 7 d'abril. Serà en el marc de la presentació del seu darrer disc, 'Atlantis'. Sobre aquesta col·laboració orquestral, que continua la saga iniciada per l'Strenes, Oliver assegura que li permetrà "sortir de la monotonia" en què, a vegades, es converteixen les gires. "Fins al moment de començar la cançó no sabem què passarà", explica. Amb la JOCG, Oliver i la seva banda hi tocaran tres de les més de la vintena de temes que integraran el concert de presentació del seu 'Atlantis', que surt aquell mateix dia a la venda. Un disc que segueix la línia estilística del 'Pegasus', però en versió corregida i augmentada. "És una revisió perfeccionada d'aquell disc; continuista però que, al mateix temps, n'és una antítesi", afirma. Maria del Mar Bonet, Els Pets, Els Catarres, Lax'n Busto i, ara, Joan Miquel Oliver. L'ànima mater dels Antònia Font se suma a la saga de concerts que, edició rere edició, són un dels plats forts de l'Strenes: aquells en què, damunt l'escenari, una orquestra acompanya l'artista.  La cita d'aquest 2017 serà el 7 d'abril al Teatre Municipal de Girona. Just el dia en què surt a la venda 'Atlantis', el nou àlbum d'Oliver amb el qual l'artista recupera l'esperit evasiu i interplanetari. Just el dia en què, precisament, el músic presentarà aquest treball de manera oficial al festival gironí. El repertori, format, per 24 cançons, inclourà tots els temes del nou disc –una dotzena- barrejats amb altres èxits de la trajectòria d'Oliver. I és precisament aquí on entra en joc la Jove Orquestra de les Comarques Gironines (JOCG), que acompanyarà la banda del mallorquí en tres d'aquests temes.  En aquestes tres cançons, hi haurà fins a 58 músics a l'escenari. Violins, violoncels, contrabaixos, percussió i tots els instruments d'una orquestra clàssica se sumaran a la veu de Joan Miquel Oliver, a la bateria de Xarli Oliver i als teclats de l'exmembre d'Antònia Font Jaume Manresa.  La JOCG ja ha rebut els arranjaments dels temes i n'assaja les partitures. "Penso que una partitura clàssica pot conjugar molt bé amb la música moderna; serà una sorpresa que donarà colors diferents als concerts, explica el director artístic de l'orquestra, Jaume Lleixà. "Serà superestimulant, com un regal; amb la guitarra, em tornaré a sentir com un al·lot petit", ha afegit Oliver, fent gala del seu mallorquí. "Sa gràcia d'aquesta col·laboració és que, fins al moment en què no comencem cada cançó, no sabem què passarà, i això ens estimula; permet sortir de sa monotonia", diu el músic. "Aquest canvi amb la introducció de la orquestra serà una sorpresa també per a nosaltres mateixos; això és superpositiu, i ens ho encomanarem tant entre nosaltres com amb el públic", hi ha afegit Joan Miquel Oliver. "Continuista, però al mateix temps antítesi" La col·laboració amb la JOCG serà el colofó per a un concert on Joan Miquel Oliver presentarà en primícia 'Atlantis', un àlbum que arriba dos anys i setanta concerts després d'enlairar el seu 'Pegasus'. El disc és la segona part de la trilogia que uneix al fundador, compositor i guitarrista d'Antònia Font amb el pintor mallorquí Albert Pinya (que, a nivell gràfic, ha substituït el blau i el verd de la caràtula del 'Pegasus' per colors complementaris com el taronja o el rosa). "Quan Pinya va venir a s'estudi a escoltar el disc, ell mateix em va dir que 'Atlantis' era un àlbum continuista de 'Pegasus', per això a l'hora de fer el dibuix no se'n va desmarcar de l'estètica", explica. De fet, i ja entrant a parlar de música, Oliver diu que 'Atlantis' segueix la línia estilística de 'Pegasus', però que al mateix temps n'és també "una antítesi i una versió corregida i augmentada". "La mateixa dialèctica hegeliana ens parla de tesi, antítesi i síntesi; una antítesi és una continuació, de fet", diu referint-se a l'àlbum. A 'Atlantis', Joan Miquel Oliver hi obre el ventall de l'anti-folk a l'electro, del funk a la rumb, del pop dur a tot el que es pugui imaginar. Amb 'Atlantis', Joan Miquel Oliver ha creat un àlbum que, temàticament, és un contrapunt a 'Pegasus' i el seu recorregut per l'illa de Mallorca. Amb tres blocs de quatre cançons, el repertori apunta a un mateix concepte: les persones. Un entramat conceptual que va des de la infància més primitiva ('Nins a Tobogans') a herois de civilitzacions perdudes ('Agricultors ingràvids') passant per la relació de l'individu amb la societat (i que dona temes com 'Posidònia', 'Disseny de producte' o 'Rumba del temps'). Per descobrir-lo, caldrà esperar escassament deu dies. De moment, el ritme d'entrades venudes per a aquest concert no s'atura i, a hores d'ara, ja se'n porten més de la meitat. Una proposta de l'Strenes que el regidor de Cultura de Girona, Carles Ribas, ha volgut emmarcar en tot allò que significa el festival. I per fer-ho, s'ha referit, com no podia ser d'altra manera tenint en compte l'ocasió, a Antònia Font i al seu 'Alegria'. "A la primavera de Girona, quan cau el sol de s'hora baixa, la gent surt al carrer a escoltar la música de l'Strenes", ha subratllat el regidor.

Summary: Joan Miquel Oliver: "Fins al moment de començar la cançó no sabem què passarà; tocar amb orquestra trenca la monotonia"


El candidat de Democràcia i Llibertat veu un "error monstruós" que el repte català es porti als tribunals  ACN Barcelona.-El candidat de Democràcia i Llibertat, Francesc Homs, ha assegurat aquest dimecres que l'anul·lació de la declaració d'inici del procés per part del Tribunal Constitucional no altera res, i ha criticat que l'alt tribunal entri a valorar una qüestió que ell mateix ja va considerar que era política quan va sentenciar sobre la declaració de sobirania. "Em sembla incongruent que l'àrbitre faci aquesta consideració i després entri en matèria", ha dit. Al seu parer, és un "error monstruós" que el repte català es porti als tribunals en lloc d'abordar-lo políticament. "No poden estar tota la vida portant la qüestió catalana al TC i pretenent que simplement nosaltres hàgim d'acabar fent allò que ens diguin a través del TC, no té cap consistència democràtica ni jurídica", ha dit. En una conferència al Cercle d'Economia, Homs ha aprofitat per valorar la sentència del TC que anul·la la declaració d'inici del procés aprovada el passat 9 de novembre al Parlament. Després d'ironitzar que la premsa ja havia publicat el contingut de la decisió abans fins i tot que es prengués, el candidat de Democràcia i Llibertat ha opinat que aquest pronunciament de l'alt tribunal no altera cap pla, igual que tampoc no ho va fer la sentència del 2010 sobre l'Estatut. Homs ha apuntat que aquesta resolució "no té massa diferències" amb la declaració de sobirania, i ha criticat que llavors el TC digués que aquesta era una qüestió que s'havia de tractar des de la política però en canvi emeti sentència i anul·li el text. Al seu parer, això és "incongruent" i el tribunal no s'hauria d'haver pronunciat.  En aquest sentit, ha considerat un "error monstruós" que la política espanyola es dediqui a abordar el repte català "excusant-se a les faldilles d'un tribunal que a sobre controlen". Això, ha dit Homs, és "inconsistent i té un recorregut realment escàs en el temps".

Summary: Homs diu que l'anul·lació de la declaració no altera res i critica que el TC entri en una qüestió política


El jutjat d'instrucció número 1 de Girona ha autoritzat l'enterrament del nen que va estar mesos mort dins d'un pis de la capital, fins que els Mossos d'Esquadra el van trobar el passat 5 de gener. La família, d'origen nord-americà, està ja fent gestions per poder fer el funeral al més aviat possible, ja que la seva voluntat és que el seu fill s'enterri a Girona. El cas continua obert amb els pares investigats per homicidi imprudent i falta que els resultats finals de l'autòpsia del menor determinin les causes de la mort. Fins ara, la hipòtesi més probable és que el nen morís de forma natural per una afecció respiratòria crònica. Els pares no haurien assumit la mort i van vetllar durant mesos el cos sense avisar els serveis d'emergències. El matrimoni té dos fills més que des dels fets estan en un centre sota la responsabilitat de la Direcció General d'Atenció a la Infància i l'Adolescència fins que es determini si són aptes per recuperar-los.

Summary: El jutjat autoritza l'enterrament del nen trobat mort a un pis de Girona al gener


El ministre nega cap negociació i diu que el “pla Moncloa” és l’aplicació de l’Estat de dret ACN Madrid.-El ministre de Justícia, Rafael Catalá, creu que els presos i exiliats seran inhabilitats abans del judici, en aplicació de la Llei d’Enjudiciament, que estipula que es pot aplicar aquesta mesura en casos de delictes greus o persones rebels. "Hi ha una interpretació que diu que quan es produeix el processament per delictes greus o rebels, abans d'esperar la sentència, ja hi ha una inhabilitació, i per tant hi pot haver una inhabilitació des de molt aviat que tregui aquestes persones de l'escena de la representació pública i les inhabilita de les activitats polítiques". Segons Catalá, això afectarà "totes les persones" que siguin jutjades. Ha fet aquestes manifestacions en una entrevista a Antena 3 on ha negat que existeixi cap negociació relacionada amb la no investidura de Puigdemont i un hipotètic alliberament dels presos. Segons Catalá el “pla Moncloa” de què parla el president destituït als missatges interceptats és simplement l’aplicació de l’Estat de dret. “No hi ha pacte secret ni acords al marge de la transparència i la llei”, ha afirmat Catalá, que ha apuntat que l’únic que posen de manifest els missatges és quelcom “de sentit comú”, que és que “algú que vol ser president del govern ha d’anar al Parlament, i com que Puigdemont no vol o no pot no està en condicions de ser candidat a res”. També ha afirmat que el seu executiu considera que el rellotge de la investidura o de la convocatòria d’unes noves eleccions es va activar ahir, quan van expirar els deu dies per a la celebració del debat d’investidura. En aquest sentit ha avançat que “si l’informe dels lletrats no ens convenç intentarem defensar que s’han de complir els temps”.  El ministre també ha justificat la decisió del seu executiu de recórrer el ple d’investidura de Puigdemont al Tribunal Constitucional malgrat el criteri contrari del Consell d’Estat, que és “un òrgan consultiu” però que no marca el criteri del seu executiu. “És un requisit, però no s’ha de fer el que digui el Consell d’Estat i el govern té la responsabilitat de prendre decisions després d’escoltar el que digui el Consell d’Estat”.  Segons Catalá, el dictamen del Consell d’Estat només discrepava del govern espanyol en el moment de presentar el recurs, però l’executiu va creure convenient presentar-lo abans que es produís el debat per la urgència de la situació. El ministre també ha donat credibilitat a les manifestacions de l’exvicepresident Alfredo Pérez Rubalcaba que va apuntar que els independentistes volien que fos l’Estat qui fes fora Puigdemont i n’assumís el cost. Ha qualificat de “raonable” que hi hagi “gent” a ERC i al PDeCAT que consideren que Puigdemont “s’ha convertit en un tap” i que cal trobar “una solució”.  En canvi, no creu que l’Estat hagi assumit cap cost per fer fora Puigdemont. Segons Catalá en aquest temps les institucions s’han “enfortit”. El positiu d’aquest procés, ha dit, és que s’ha demostrat “que som una democràcia i que tenim instruments per reaccionar als problemes”. “La societat espanyola i les institucions han respost amb l’Estat de dret”, ha afirmat. Informe dels lletrats Pel que fa als temps per a la celebració d’un debat d’investidura i la convocatòria d’unes eleccions si el Parlament no elegeix ningú, el ministre ha recordat que en aquest momnt totes les parts estan pendents d’un informe dels lletrats sobre aquesta qüestió.  En tot cas ha deixat clar que a criteri del seu executiu “creiem que el que ha de passar  a Catalunya ha de ser la posada en marxa del rellotge perquè hi hagi una investidura” i “si l’informe dels lletrats no ens convenç intentarem defensar que s’han de complir els temps i no podem estar sine die en aquesta situació”.  Torrent “no vol estar querellat demà passat” Segons el ministre, l’actuació del seu govern a Catalunya ja ha aconseguit frenar el procés. Ja “res tornarà a ser igual” després de l’aplicació del 155 i l’actuació de la Justícia, i “el comportament del president del parlament demostra que vol un camí diferent, que no vol estar querellat demà passat”. Els presos, inhabilitats abans del judici Catalá també s’ha mostrat convençut que els presos seran inhabilitats a partir de la primavera en aplicació de la Llei d’Enjudiciament que estipula que quan hi ha un acte de processament per delictes greus els processats deixen de tenir capacitat d’exercir càrrec públic. “Jo entenc que quan es dicti l’auto de processament totes les persones que estiguin a dins seran inhabilitades”, ha dit.

Summary: Catalá creu que els presos i exiliats seran inhabilitats abans del judici


El president espanyol assegura que el seu govern no té “cap interès en intervenir cap administració pública” ACN Madrid.-El president del govern espanyo, Mariano Rajoy, s’ha definit aquest dimarts al Senat com un “entusiasta i fins i tot potser un maniàtic de l’Estat de dret, la separació de poders, la primacia de la llei i la subjecció de tots a aquestes lleis que regeixen la nostra convivència”. Ha fet aquestes manifestacions en resposta a una pregunta del portaveu de Podem al Senat, Ramon Espinar, que li ha retret la intervenció sobre els comptes de l’Ajuntament de Madrid. Rajoy ha afirmat que totes les actuacions del seu govern es regeixen pel principi del “compliment a la llei” i ha “garantit” que el seu executiu té “cap interès en intervenir cap administració pública”. Amb tot, ha afirmat que el compliment de la llei “obliga tothom”. “És un principi bàsic que recull la Constitució”, un fet “plenament lògic” perquè “les normes estan per complir, i si no es compleixen té les seves conseqüències”.  En el transcurs de la sessió de control, el president del govern espanyol també s’ha mostrat partidari de renovar el sistema de finançament a través d’un “pacte” entre partits i entre territoris, i ha apuntat que el grup de treball –on hi són totes les CCAA menys Catalunya- debat ara sobre la qüestió. “Jo tinc el màxim interès en què hi hagi acord però crec que el millor és que hi hagi un consens entre les CCAA i amb majoria de la cambra al Congrés i al Senat”, ha dit.

Summary: Rajoy: “Sóc un entusiasta de la separació de poders”


L'alcalde de Tortosa, Ferran Bel (PDeCAT), ha adreçat una carta al delegat del govern espanyol  a Catalunya, Enric Millo, per preguntar-li qui assumeix les competències dels delegats territorials destituïts des del passat dimarts. Bel ha explicat que està pendent de poder parlar amb Millo per telèfon per conèixer amb qui han de contactar els alcaldes en situacions d'emergència. "En casos d'emergència qui coordinava les actuacions amb els municipis era el delegat del Govern i ara els han destituït i, en cap cas, han explicat qui assumeix les funcions que tenien els càrrecs territorials", ha explicat l'alcalde i diputat al Congrés. Bel ha fet aquestes declaracions després que el fins ara delegat del Govern a les Terres de l'Ebre, Xavier Pallarès, s'hagi acomiadat aquest dijous dels treballadors de la Generalitat i dels mitjans de comunicació.

Summary: L'alcalde de Tortosa s'adreça a Millo per preguntar-li amb qui han de contactar en situacions d'emergència


El trànsit de l'àrea metropolitana ha baixat un 92,1% en sentit sortida i un 90,5% d'entrada aquest diumenge. Són dades prenent com a referència un diumenge habitual, com el 8 de març, i fins a les 4 de la tarda. Segons el Servei Català de Trànsit, en relació a diumenge passat, quan ja s'havia decretat l'estat d'alarma, el trànsit de sortida s'ha reduït un 68,2% i el d'entrada un 67,9%. En paral·lel, els Mossos d'Esquadra mantenen els controls de trànsit per evitar desplaçaments de la ciutadania a les segones residències. Hi ha controls en peatges com el de la C-32 a Vilassar de Mar o a l'AP-7 a Martorell i la Roca del Vallès.

Summary: El trànsit de l'àrea metropolitana baixa entre un 92,1% i un 90,5% respecte a un diumenge normal


La fiscalia del Tribunal Suprem no s'oposa a suspendre cautelarment la inhabilitació del president de la Generalitat, Quim Torra, ordenada per la Junta Electoral Central (JEC). A l'escrit dirigit a la secció quarta de la sala contenciosa-administrativa i signat pel fiscal Pedro Crespo, el ministeri públic considera "assumible" la petició de la defensa de Torra de deixar en suspens l'acord de la JEC del passat 3 de gener que acorda aplicar-li la inhabilitació com a diputat del Parlament. La fiscalia argumenta que "en ordre a la prudent i equilibrada preservació" dels "interessos públics", que podrien resultar "contradictòriament afectats" per la inhabilitació en un context "complex", aposta per no oposar-se a la mesura cautelar sol·licitada per Torra. El Suprem va rebutjar la setmana passada la suspensió urgent de la inhabilitació i va demanar a les parts que es pronunciessin sobre la mesura cautelar ordinària. "Aquesta fiscalia comparteix sense reserves el criteri del tribunal respecte de la suspensió cautelaríssima" pel fet que en el "temps que ha de dedicar-se a sentir a les parts" no creu que "pogués tenir lloc un desenvolupament dels esdeveniments determinant de la frustració irreversible del fi legítim del recurs".  A l'escrit de 21 pàgines, la fiscalia apunta que la "complexitat" de la qüestió plantejada per Torra fa que la seva pretensió de suspendre la inhabilitació no pugui ser desqualificada d'entrada. "Necessàriament ha de ser objecte d'un debat de fons", diu el text, que cita la controvèrsia generada dins la pròpia JEC -sis membres van fer un vot particular discrepant-. A més, considera que la qüestió pot generar "controvèrsies judicial paral·leles". La fiscalia també apunta que l'aplicació de l'acord de la JEC implica la "privació immediata i definitiva de l'escó" per part de Torra i diu que el ministeri públic "no pot desvincular-se de la dificultat de reversió de l'execució de l'acte impugnat, si eventualment es produís una decisió favorable a la pretensió" del president de la Generalitat.  Per això, la fiscalia creu que la inhabilitació de Torra com a diputat s'hauria de paralitzar fins que la sala contenciosa-administrativa del Suprem es pronunciï sobre el fons de la qüestió.

Summary: La fiscalia no s'oposa a suspendre la inhabilitació de Torra ordenada per la Junta Electoral Central


Tres hospitals catalans i un britànic faran una compra pública conjunta de serveis de marcapassos per 19,5 milions d'euros. Es tracta, segons s'indica des de la Generalitat, de la iniciativa d'aquest tipus més important d'Europa. L'Hospital de Sant Pau és el comprador principal del grup en què hi participen també l'Hospital Universitari Mútua Terrassa, l'Hospital Universitari de Bellvitge i el britànic Liverpool Heart and Chest Hospital (LHCH). Tot plegat forma part del projecte Ritmocore, coordinat per l'Agència de Qualitat i Avaluació Sanitàries de Catalunya (AQuAS), que té l'objectiu d'implantar un nou model d'atenció que millori els resultats en salut dels pacients amb marcapassos, tot fent més eficient el servei públic a la ciutadania. El nou model inclourà, entre d'altres, el monitoratge remot dels pacients amb marcapassos, l'apoderament dels professionals de primària i la integració assistencial a través de l'intercanvi d'informació. També fomentarà l'alineament d'objectius entre tots els actors involucrats, és a dir, proveïdors, professionals assistencials, gerents d'hospitals i pacients. Aquesta nova forma de despesa pública compleix els paràmetres de l'anomenada compra pública basada en valor (Value-based procurement), per aportar valor real mitjançant una major qualitat en l'atenció sanitària i més sostenibilitat per al sistema de salut.  El Servei Català de la Salut va finançar 18 projectes d'innovació l'any passat a través del nou Programa de Compra Pública d'Innovació en Salut per a entitats de la xarxa del sistema sanitari públic de Catalunya (SISCAT). La Convocatòria va ser cofinançada pel Fons Europeu de Desenvolupament Regional (FEDER).

Summary: Tres hospitals catalans i un britànic fan una compra pública conjunta de serveis de marcapassos


El portaveu de C's al Parlament, Carlos Carrizosa, ha tornat a criticar el president de la Generalitat, Carles Puigdemont, pel fet de no assistir a la Conferència de Presidents convocada al Senat pel pròxim dia 17 de gener i en la que s'abordarà el finançament autonòmic, l'educació i les polítiques socials. Per Carrizosa és del tot "irresponsable" deixar buida la cadira de Catalunya, ja que deixa en mans de la resta de comunitats i del govern de l'estat la negociació pel fiançament a Catalunya: "No es pot queixar d'un mal finançament i abstenir-se dels fòrums on això és debat", ha dit Carrizosa durant un encontre amb mitjans de comunicació a la seu de la formació taronja. Carrizosa ha recordat que la reestructuració del finançament autonòmic està pendent des de 2014 i lamenta que ara que sembla que "s'obre el meló" hi faltí la veu de Catalunya. El portaveu de C's demana a Puigdemont que recapaciti i li torna a insistir perquè hi vagi, quan només faltes dos dies per a la cimera. Carlos Carrizosa ja va criticar la decisió de Puigdemont de no assistir la Conferència de Presidents i, per contra, convocar cimeres pel referèndum d'autodeterminació. El portaveu de C's considera que el Govern perd el temps amb aquesta qüestió i li demana que treballi per a les necessitats dels catalans com sanitat, l'educació, els serveis socials o la simplificació de l'Administració. En aquest sentit, Carrizosa torna a reclamar "sortir del bucle" del referèndum, en al·lusió a la darrera campanya que aquests dies engega l'ANC per preparar el referèndum. El portaveu de C's n'ha fet mofa: "Porten en campanya permanent des de fa molt temps. Van dir que la consulta ja l'havien fet, que havien guanyat unes eleccions plebiscitàries i que començaven a construir estructures d'estat i ara resulta que no, que volen fer noves campanyes"

Summary: Carrizosa titlla d'"irresponsable" Puigdemont per no assistir a la Conferència de Presidents